Brandwag klop Tiere oortuigend 55-10 | News24
Brandwag klop Tiere oortuigend 55-10
;Brandwag agsteman Elandré Smit lyk byna asof hy 'n karate hou mik na Daniel Pienaar slot Henlo Stroebel om 'n laagvat af te weer. Brandwag se Chadd Adams en skeidsregter Philip Bosch is aan die linkerkant en regs is Daniel Pienaar se Sithembiso Befile en Waldo van Greunen van Brandwag. Die tuisspan se losskakel Chadwyn November is op die agtergrond sigbaar. Foto:VERSKAF
Hoërskool Brandwag het gister vyf uit nege wedstryde in die skool se jaarlikse Classic Clash teen Daniel Pienaar gewen.
Brandwag het tuis gespeel en sy tagtigste bestaansjaar in die hoofwedstryd met agt drieë teen een gevier vir 'n 55-10 oorwinning. Die tuisspan was deurentyd op die voorvoet en was rustyd reeds 27-3 voor.
Daniel Pienaar se kaptein Ryan Oliphant het elf minute voor die eindfluitjie sy span se enigste drie aangeteken.
Die besoekers se losskakel Dylan Le Roux het vyf punte aangeteken met 'n strafskop en 'n verdoelskop.
Brandwag se kaptein en losskakel Chadwyn November het uitstekend gespeel en 'n drie gedruk. Brandwag se ander drieë is deur Chadd Adams (2), onderkaptein Elandré Smit (2), Waldo van Greunen, Le Klue Stokes en Dean Jordan gedruk. Vleuel Gavin Kriel het met ses doelskoppe en 'n strafskop geslaag.
In die ander uitslae het Brandwag se o.14A- en B-spanne verloor, maar die o.15A's en B's het gewen. Brandwag se o.16A-span het gewen, terwyl DP se o.16B-span gewen het. Die besoekers se derde span het gewen terwyl die tuisspan se tweede span gewen het.